ΚΑΝΟΝΙΣΜΟΣ (ΕΚ) αριθ. 207/95 ΤΗΣ ΕΠΙΤΡΟΠΗΣ της 1ης Φεβρουαρίου 1995 για τον καθορισμό των λεπτομερειών εφαρμογής για την εισαγωγή ορισμένων προϊόντων του τομέα του βοείου κρέατος που κατάγονται από την Βοσνία-Ερζεγοβίνη, την Κροατία, τη Σλοβενία και την πρώην Γιουγκοσλαβική Δημοκρατία της Μακεδονίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3355/94 του Συμβουλίου της 22ας Δεκεμβρίου 1994 σχετικά με το καθεστώς που ισχύει στις εισαγωγές στην Κοινότητα προΐόντων καταγωγής των Δημοκρατιών της Βοσνίας-Ερζεγοβίνης, της Κροατίας, της Σλοβενίας και της πρώην Γιουγκοσλαβικής Δημοκρατίας της Μακεδονίας (1), και ιδίως το άρθρο 9,

Εκτιμώντας:

ότι το άρθρο 7 του κανονισμού (ΕΚ) αριθ. 3355/94 καθόρισε αυτόνομο ειδικό καθεστώς για την εισαγωγή για το "baby beef" που κατάγεται από τις Δημοκρατίες της Βοσνίας-Ερζεγοβίνης, της Κροατίας, της Σλοβενίας και της πρώην Γιουγκοσλαβικής Δημοκρατίας της Μακεδονίας- ότι για να επωφεληθούν τα προΐόντα της μειωμένης εισφοράς κατά την εισαγωγή στην Κοινότητα, πρέπει να συνοδεύονται από ειδικό πιστοποιητικό που θα εκδοθεί από την Κοινότητα- ότι πρέπει να χρησιμοποιηθεί το υπόδειγμα του πιστοποιητικού που περιλαμβάνει στα παραρτήματα Ι, ΙΙ και ΙΙΙ του κανονισμού (ΕΟΚ) αριθ. 879/93 της Επιτροπής (2) και να εφαρμοσθούν οι προβλεπόμενες λεπτομέρειες εκδόσεως και χρησιμοποίησης-

ότι σε εφαρμογή του άρθρου 10 του κανονισμού (ΕΚ) αριθ. 3355/94, αυτό το νέο καθεστώς κατά την εισαγωγή εφαρμόζεται από την 1η Ιανουαρίου 1995- ότι πρέπει, συνεπώς, μετά από αίτηση του ενδιαφερομένου και υπό ορισμένους όρους, να προβλεφθούν οι λεπτομέρειες της μερικής αποδόσεως της εισφοράς για τα προϊόντα που καλύπτονται από τον κανονισμό αυτό και εισάγονται στην Κοινότητα κατά την περίοδο από την 1η Ιανουαρίου έως τις 5 Φεβρουαρίου 1995- ότι το ποσό που πρέπει να αποδοθεί ισούται με τη διαφορά μεταξύ των ποσών των εισφορών που εμφαίνονται στις στήλες 2 και 4 του παραρτήματος του κανονισμού (ΕΚ) αριθ. 208/95 της Επιτροπής της 1ης Φεβρουαρίου 1995, για τον καθορισμό των εισφορών κατά την εισαγωγή ζωντανών βοοειδών καθώς και βοείων κρεάτων πλην των κατεψυγμένων (3) και εφαρμόζονται από τις 6 Φεβρουαρίου 1995,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι μειωμένες εισφορές που εισπράττονται κατά την εισαγωγή και αναφέρονται στο άρθρο 7 του κανονισμού (ΕΚ) αριθ. 3355/94 εφαρμόζονται στα προϊόντα που συνοδεύονται από το πιστοποιητικό που προβλέπεται στο άρθρο 7 παράγραφος 3 του ιδίου κανονισμού.

2. Το υπόδειγμα του πιστοποιητικού αυτού εμφαίνεται στα παραρτήματα Ι έως ΙΙΙ του κανονισμού (ΕΟΚ) αριθ. 879/93.

Όσον αφορά τις λεπτομέρειες εκδόσεως και χρησιμοποιήσεως του πιστοποιητικού αυτού εφαρμόζονται οι διατάξεις του κανονισμού (ΕΟΚ) αριθ. 879/93.

Άρθρο 2

Μετά από αίτηση των ενδιαφερομένων και με υποβολή της αποδείξεως ότι τα προϊόντα που τέθηκαν σε ελεύθερη κυκλοφορία στα κράτη μέλη κατά τη διάρκεια της περιόδου από την 1η Ιανουαρίου έως τις 5 Φεβρουαρίου 1995 συνοδεύονταν από το πιστοποιητικό που αναφέρεται στο άρθρο 1 παράγραφος 2 και έχει θεωρηθεί από έναν από τους οργανισμούς που αναφέρονται στο παράρτημα του παρόντος κανονισμού, τα κράτη μέλη προβαίνουν στην απόδοση της διαφοράς μεταξύ των ποσών των εισαγωγών που εμφαίνονται στις στήλες 2 και 4 του παραρτήματος του κανονισμού (ΕΟΚ) αριθ. 208/95.

Άρθρο 3

Ο παρών κανονισμός αρχίζει να ισχύει στις 6 Φεβρουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Φεβρουαρίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 353 της 31. 12. 1994, σ. 1.

(2) ΕΕ αριθ. L 92 της 16. 4. 1993, σ. 8.

(3) Βλέπε σελίδα 3 της παρούσας Επίσημης Εφημερίδας.